《江阴阎公祠》
清代·冯桂芬

暨城斗大江之隅，县慰一官尤区区。天柱倾颓地维裂，孤垣七尺屹不折。

王师百万渡江来，降幡遍竖城门开。江南一路传檄定，当车螳臂何愚哉。

大令弃城走，主簿迎马首。吾所守者国与君，无国无君谁与守。

我公一怒须戟张，奋身许国辞慨慷。一成一旅尚尤复，矧兹百雉雄金汤。

谁知天心在鼎革，早识全军气如墨。城中雀鼠供饔飧，麾下南雷共心力。

月轮惨惨挂围城，剑戟薄霜寒逾明。乌鹊不鸣鼓角寂，一营唱彻《转五更》。

曲声凄苦笛迸裂，此夕三军泪如血。西风萧萧江水寒，饮入我军亦惨绝。

一朝城陷公坦夷，噬指自书绝命词。一丈之帛三十字，血光宝气何淋漓。

太祖养士长已矣，犹有江干一典史。人物独殿十七朝，江山手挽三百里。

此材乃屈簿尉资，有明之亡亦已迟。中原六军一朝溃，谁与主者曰督师。

新安长平事非偶，自甘骈死古罕有。六七万人无一降，万骨茔高积如阜。

灵祠恰傍东平王，人称公是张睢阳。我谓公节更青进，夷齐庶几同辉光。

圣朝宽大迈前古，优诏褒嘉锡祠宇。成周穆考亦神圣，不封首阳一抔土。

作者简介：冯桂芬（1809～1874）晚清思想家、散文家。字林一，号景亭，吴县（今江苏苏州）人，曾师从林则徐。道光二十年进士，授编修，咸丰初在籍办团练，同治初，入李鸿章幕府。少工骈文，中年后肆力古文，尤重经世致用之学。在上海设广方言馆，培养西学人才。先后主讲金陵、上海、苏州诸书院。冯桂芬为改良主义之先驱人物，最早表达了洋务运动“中体西用”的指导思想。著有《校邠庐抗议》、《说文解字段注考证》、《显志堂诗文集》。